Toaletele au fost primele vandalizate. Pacienţii au demontat accesoriile nou-nouţe şi au plecat cu ele acasă. "Suporturile de prosoape pentru toaletă, gurile de vizitare a ţevilor, capacele de wc, toate au dispărut. Scriu pe uşi cu pixul, fac notiţe şi scrisori de amor", a povestit Ana Rinder, managerul Spitalului de Urgenţă Vaslui. S-au dorit condiţii mai bune pentru pacienţi, însă tocmai aceştia nu le respectă. Potrivit România TV, a fost distrus până şi sistemul de alarmare în caz de incendiu, şi acesta nou şi modern. "Pacientii, din rea intenţie, distracţie sau pur şi simplu din răutate, trec pe langa ele, le sparg, le smulg", a mai spus managerul spitalului. Investiţiile care s-au făcut în spital depăşesc 14 milioane de euro.